Denne dronevideoen av en reinsdyrflokk tar pusten fra deg

Hobbyfotograf sendte drone over en reinflokk på Magerøya. Se det storslåtte resultatet.

Reindrift er vel ikke akkurat det første man forbinder med glamour, men at det kan være utrolig vakkert bør det ikke være noen som helst tvil om.

Vi er i hvert fall ikke i tvil, etter å ha sett videoen som Jan Helmer Olsen har lagt ut på videotjenesten Vimeo.

Slå på lyd, og se den i fullskjerm hvis du kan:

Her har Olsen brukt en drone for å fange de fabelaktige luftbildene av reinsdyrflokken på Magerøya. Bare noen uker etter publiseringen er videoen allerede sett over 40 000 ganger.

Magerøya i Nordkapp kommune har et areal på 435,47 km², og er Norges 11. største øy.

Øya er vel mest kjent for Nordkapplatået, en klippe på nordkysten av øya, som er en viktig turistattraksjon, og kanskje også medvirkende til at Finnmark hadde et svært godt turistår i fjor, ifølge NRK.

Totalt hadde fylket en økning på 14,9 prosent fra 2014 til 2015, der reisende fra Australia og Kina stod for den største økningen.

Totalt ble det foretatt 453 178 overnattinger i Finnmark i 2015, ifølge NRK.

Noen av de viktigste turistattraksjonene i Norge står på UNESCOs verdensarvliste, som Bryggen i Bergen og vestnorsk fjordlandskap representert ved Nerøyfjorden og Geirangerfjorden.

Nå foreslår en gruppe forskere at også reindriften i Nord-Norge bør få plass på listen.

- I motsetning til alle mytene og påstandene fra politikere, finner vi at samisk reindrift er en økologisk bærekraftig næring som bidrar til opprettholdelse av en urfolkstradisjon med et avansert kunnskapsgrunnlag forankret i samisk språk, skriver forskerne i en kronikk i Dagbladet.

Ønsker du å se flere av videoene til Jan Helmer Olsen? En ny nordlysvideo er også veldig flott:



